text: Clemens August Graf von Galen
  
  publiceret: 2020-05-07 14:42:15+02:00
  Clemens August Graf von Galen, 1878-1946, tysk katolsk gejstlig, præsteviet 1904, biskop af Münster 1933, kardinal 1946. Galen var en frygtløs modstander af nazisterne og skrev i 1934 imod deres racepolitik. I tre berømte prædikener protesterede han i 1941 mod nazisternes overgreb mod klostre og drab på sindssyge; under besættelsen udkom prædikenerne illegalt på dansk. Efter krigen kritiserede han besættelsesmagternes overgreb og vendte sig imod tanken om en kollektiv tysk skyld.